แนวโน้มหุ้นแกว่งแคบอิงลบ
นักวิเคราะห์ฯคาดตลาดหุ้นไทยเช้านี้แกว่งแคบอิงทางลบ เริ่มเห็นแรงขายทำกำไร-กังวลปัจจัยนอกประเทศ
18 ก.ย. 2555

นักวิเคราะห์ฯคาดตลาดหุ้นไทยเช้านี้แกว่งแคบอิงทางลบ เริ่มเห็นแรงขายทำกำไร-กังวลปัจจัยนอกประเทศ 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้คาดว่าจะแกว่งแคบ อิงไปในทางลบมากกว่า เช่นเดียวกับตลาดหุ้นอื่นในภูมิภาคเอเชียที่เช้านี้ส่วนใหญ่จะอยู่ในแดนลบเล็กน้อย เนื่องจากเริ่มเห็นแรงขายทำกำไรออกมาหลังจากที่ตลาดได้ตอบรับเรื่องมาตรการ QE3 ของสหรัฐฯมา 2 วันติดต่อกันแล้ว
นอกจากนี้ ตลาดฯเริ่มมีความกังวลเกี่ยวกับเศรษฐกิจจีน เนื่องจากมีหลายสำนักได้เริ่มปรับลดอัตราการเติบโตของจีนลง และตัวเลขเศรษฐกิจของสหรัฐฯก็ออกมาไม่ดี ล่าสุดผลสำรวจภาคอุตสาหกรรมของนิวยอร์กได้ออกมาติดลบ 10 จุด ต่ำกว่าที่ตลาดฯคาดไว้ว่าจะติดลบ 2 จุด ส่วนยุโรปก็ยังไม่สามารถหาข้อสรุปร่วมกันได้ในการจัดตั้งแบงก์กลางเพื่อดูแลยุโรป
ด้านปัจจัยในประเทศตอนนี้ก็ให้ติดตามภาวะน้ำท่วมเนื่องจากอาจมีผลต่อความเชื่อมั่นของนักลงทุน และช่วงนี้ก็ให้ติดตามยอดขายรถยนต์ในประเทศที่จะประเทศในเร็ว ๆ นี้ คาดว่าจะออกมาดี  พร้อมให้แนวรับ 1,270-1,275 จุด แนวต้าน 1,282-1,285 จุด